Title: Novela vyhlášky MŠMŠ SR č.80/1991 Zb. v znení neskorších predpisov
Author: Mária Príkopská, Marián Galan
Last saved by: n.redlich-michalska
Company: Ministerstvo školstva

Správa o obsahovom zameraní a stave pripravenosti zavedenia vzdelávania zameraného na rozvoj finančnej gramotnosti

ÚVOD

Uznesením vlády č.447/2008 k návrhu stratégie vzdelávania vo finančnej oblasti a manažmentu osobných financií dňa 2. júla 2008 schválila vláda Slovenskej republiky materiál „ Návrh stratégie vzdelávania vo finančnej oblasti a manažmentu osobných financií“. 
Vláda si uvedomuje, že prejavom kultúry spoločnosti je aj jej schopnosť pripraviť nastupujúcu generáciu na život vo sfére peňazí a získané skúsenosti posúvať z pokolenia na pokolenie. Nemáme na mysli necitlivý prístup, založený na ponechaní zodpovednosti výlučne na jednotlivcovi. Ide skôr o moderné a optimálne nastavenie vzťahu zodpovednosti človeka a rodiny so spoluzodpovednosťou verejných inštitúcií a ich politikou hospodárskej, sociálnej a územnej súdržnosti spoločnosti. Nie je možné garantovať právo na ľudskú dôstojnosť len sanáciou nezvládania životných situácií cez verejné prostriedky, určené do osobnej spotreby. Naopak svoju spoluzodpovednosť za vytváranie šancí a príležitostí môže realizovať napríklad aj prostredníctvom výchovných a vzdelávacích programov, so zameraním na osobné ekonomické fungovanie jednotlivcov a rodín.

Preto potreba plošného zavedenia vzdelávania vo finančnej oblasti a manažmentu osobných financií a vytvorenie Národného štandardu finančnej gramotnosti sa stala nevyhnutnou.

Východiskom bolo prijatie razantnejšieho celospoločenského prístupu riešenia tohto problému, zasahujúceho do troch dôležitých oblastí:
•	zabezpečenia peňazí pre uspokojenie životných potrieb,
•	manažovania osobných a rodinných financií,
•	finančného trhu a ponúkaných finančných produktov.

Tento prístup predstavuje vyššiu formu celospoločenskej osvety, s dôrazom na prvotné budovanie súboru znalostí v najužšom vzťahu k hodnotovým postojom jednotlivca. Predpokladá to nový prístup aj k zvolenej metodike a formám vo vzdelávacom procese, ktorý musí byť významne dopĺňaný výchovnými prvkami podľa moderných európskych trendov. Len tak vznikne pravdepodobnosť vedomého prijímania ekonomických a finančných kategórií, keď budú sprostredkúvané na osobných a rodinných modeloch zabezpečovania životných potrieb.
Na základe štátom stanovených všeobecných cieľov, ktoré riešia spoločnosťou nastolené otázky vo vzťahu k finančnej gramotnosti, bol vytvorený Národný štandard finančnej gramotnosti verzia 1.0. 

Definície tematických cieľov zapracované do Národného štandardu finančnej gramotnosti verzia 1.0 umožnia:
•	riešiť otázku bohatstva a chudoby (definovaním oboch pojmov v súčasnej spoločnosti),
•	zaoberať sa otázkou hodnotovej orientácie k peniazom (postoj k vnímaniu peňazí vo vzťahu k ich zabezpečeniu a opačný extrém),
•	osvojiť si osobné a rodinné modely zabezpečenia životných potrieb,
•	analyzovať ekonomické fungovanie jednotlivca a rodín (zdroje príjmov a druhy výdavkov),
•	poznať modely fungovania ekonomicky úspešných jednotlivcov,
•	pochopiť spôsoby aplikácie a naučiť sa kopírovať úspešných, 
•	prepojiť vyučovania talentov s víziou ekonomickej úspešnosti jednotlivcov,
•	vnímať nárast počtu ekonomicky úspešných ako dôležitý prvok hospodárskeho rastu krajiny,
•	manažovať osobné financie,
•	orientovať sa na finančnom trhu.

I.	PROCES PRÍPRAVY REALIZÁCIE PLNENIA ÚLOH IMPLEMENTÁCIE STRATÉGIE VZDELÁVANIA VO FINANČNEJ OBLASTI A MANAŽMENTU OSOBNÝCH FINANCIÍ

Prijatím uznesenia vlády č.447/2008 k návrhu stratégie vzdelávania vo finančnej oblasti a manažmentu osobných financií zo dňa 2. júla 2008 uložila vláda nasledovné úlohy:

•	podpredsedovi vlády a ministrovi školstva v spolupráci s ministrom financií vypracovať súlade s cieľmi stratégie vzdelávania vo finančnej oblasti a manažmentu osobných financií štandard finančnej gramotnosti pre jednotlivé stupne dosiahnutého vzdelania, 
•	implementovať stratégiu vzdelávania vo finančnej oblasti a manažmentu osobných financií do všetkých štátnych vzdelávacích programov zapracovaním štandardu finančnej gramotnosti prostredníctvom vecne príslušných priamo riadených organizácií Ministerstva školstva SR,
•	v spolupráci s ministrom financií vypracovať model ďalšieho vzdelávania pedagogických zamestnancov v oblasti rozvoja finančnej gramotnosti,
•	implementovať stratégiu vzdelávania vo finančnej oblasti a manažmentu osobných financií do vzdelávacích aktivít ďalšieho vzdelávania a informačného systému pre celoživotné poradenstvo a zaradiť štandard vzdelávania vo finančnej oblasti a manažmentu osobných financií do národnej sústavy kvalifikácií v zmysle návrhu zákona o celoživotnom vzdelávaní,
•	 v spolupráci s ministrom financií vypracovať a predložiť na rokovanie vlády písomnú správu o obsahovom zameraní a stave pripravenosti zavedenia vzdelávania zameraného na rozvoj finančnej gramotnosti.

Na zabezpečenie realizácie plnenia uvedených úloh bolo prijatých niekoľko opatrení, ktoré vytvorili obom kompetentným rezortom školstva a financií jasný rámec s vymedzenými kompetenciami.
 Na tvorbu Národného štandardu finančnej gramotnosti využilo Ministerstvo školstva Slovenskej republiky (ďalej len MŠ SR) analýzy vyhodnotenia stavu finančného vzdelávania v základných a stredných školách v SR, ktoré vypracovali garanti obsahu a foriem vzdelávania, priamo riadené organizácie - Štátny pedagogický ústav ( ďalej len ŠPÚ) a Štátny inštitút odborného vzdelávania ( ďalej len ŠIOV). Na základe tohto podkladu vypracovalo MŠ SR v stanovenom termíne 30. októbra 2008 v spolupráci s Ministerstvom financií Slovenskej republiky ( ďalej len MF SR) návrh Národného štandardu finančnej gramotnosti verzia 1.0.     ( ďalej len NŠFG verzia 1.0). Uvedený proces tvorby NŠFG verzia 1.0 si vyžiadal viacero formálnych ale aj neformálnych rokovaní, tak s odborníkmi na problematiku finančníctva, bankovníctva a poisťovníctva, ako aj s pedagogickými zamestnancami škôl a lektormi vzdelávacích inštitúcií, ktoré ponúkajú svoje produkty vzdelávania v oblasti školstva ale aj na finančnom a bankovom trhu. Z dôvodu potreby objektívneho vyhodnotenia získaných informácií a návrhov ako aj v súvislosti s následnou úlohou implementovať stratégiu vzdelávania vo finančnej oblasti a manažmentu osobných financií do všetkých štátnych vzdelávacích programov zapracovaním štandardu finančnej gramotnosti prostredníctvom vecne príslušných priamo riadených organizácií Ministerstva školstva SR, minister školstva dňa 30. septembra 2008 schválil štatút medzirezortnej expertnej skupiny implementácie stratégie finančného vzdelávania a manažmentu osobných financií - poradného orgánu ministra školstva Slovenskej republiky (ďalej len štatút a medzirezortná expertná skupina). štatút upravuje pôsobnosť, postavenie a zásady činnosti medzirezortnej expertnej skupiny. NŠFG verzia 1.0 je vytvorený a bude v zmysle uvedeného štatútu udržiavaný medzirezortnou expertnou skupinou, menovanou ministrom školstva SR. 
Vo vzťahu k obsahu a rozsahu NŠFG verzia 1.0 cieľom medzirezortnej expertnej skupiny bolo nájsť konsenzus všetkých zástupcov poradného orgánu na vymedzenie šírky poznatkov, zručností a skúseností v oblasti finančného vzdelávania, ktoré sú zastúpené aktuálnymi základnými témami z oblasti bankovníctva, finančníctva a poisťovníctva s požadovanými kompetenciami, a ktoré sú vymedzené v troch základných vzdelávacích úrovniach. Tento proces bol veľmi náročný a dôležitý, lebo vytvoril základ pre implementáciu stratégie vzdelávania vo finančnej oblasti do štátnych vzdelávacích programov a spôsob jej realizácie prostredníctvom Národného štandardu finančnej gramotnosti verzia 1.0, ktorý má už v sebe zakomponovanú základnú metodiku pre jeho používanie.
Vzhľadom na to, že štátny vzdelávací program škôl vymedzuje všeobecné ciele škôl ako kľúčové kompetencie (spôsobilosti) vo vyváženom rozvoji osobnosti žiakov a rámcový obsah vzdelania, boli vzdelávacie štandardy štátnych vzdelávacích programov v oblasti finančnej gramotnosti všeobecného a odborného vzdelávania vypracované v súlade so zákonom č. 245/2008 Z. z. o výchove a vzdelávaní ( školský zákon) a o zmene a doplnení niektorých zákonov v znení neskorších predpisov nasledovne:

1)	vo všeobecnom vzdelávaní pre:
•	primárne vzdelávanie – ISCED 1 ( prvý stupeň základnej školy)
•	nižšie sekundárne vzdelávanie – ISCED 2 ( druhý stupeň základnej školy)
•	vyššie sekundárne vzdelávanie – ISCED 3A (všeobecnovzdelávacia zložka gymnázium a odborné vzdelávanie)
2)	v odbornom vzdelávaní pre: 
•	všetky skupiny študijných a učebných odborov ( ISCED 2C, ISCED 3C,ISCED 4A, ISCED 5B). 
 
V súlade s princípmi a cieľmi výchovy a vzdelávania, s príslušným štátnym vzdelávacím programom a podľa povinného rámca štátom stanovených pravidiel si školy podľa školského zákona vypracovali Školské vzdelávacie programy s platnosťou od 1.  septembra školského roka 2008/2009, začínajúc prvým ročníkom. 

II.	NÁRODNÝ ŠTANDARD FINANČNEJ GRAMOTNOSTI VERZIA 1.0 

 NŠFG verzia 1.0 je vytvorený a bude udržiavaný medzirezortnou expertnou skupinou, menovanou ministrom školstva SR v súlade so štatútom. Vymedzuje šírku poznatkov, zručností a skúseností v oblasti finančného vzdelávania a manažmentu osobných financií. Podľa obsahu NŠFG verzia 1.0 absolvent strednej školy by mal byť schopný: 
•	nájsť, vyhodnotiť a použiť finančné informácie,
•	poznať základné pravidlá riadenia vlastných financií,
•	naučiť sa rozoznávať riziká v riadení vlastných financií,
•	stanoviť si finančné ciele a naplánovať si ich dosiahnutie,
•	rozvinúť potenciál získania vlastného príjmu a schopnosť sporiť,
•	efektívne používať finančné služby,
•	plniť svoje finančné záväzky,
•	zveľaďovať a chrániť svoj majetok,
•	porozumieť a orientovať sa v zabezpečovaní základných ľudských a ekonomických potrieb jednotlivca a rodiny,
•	vedieť a byť schopný hodnotiť úspešnosť vlastnej sebarealizácie,
•	inšpirovať sa príkladmi úspešných osobností.
•	poznať príklady úspešných jednotlivcov v svojej plánovanej profesijnej ceste,
•	poznať podmienky, vylučujúce neúspešnosť jednotlivca a rodiny, 
•	porozumieť základným pojmom v oblasti finančníctva a sveta peňazí,
•	orientovať sa v oblasti finančných inštitúcií (NBS, komerčné banky, poisťovne a ostatné finančné inštitúcie),
•	orientovať sa v problematike ochrany práv spotrebiteľa a byť schopný tieto práva 
uplatňovať.

Štruktúru NŠFG verzia 1.0 tvoria: Témy, Kompetencie a čiastkové kompetencie. NŠFG verzia 1.0 popisuje minimálne požiadavky na funkčnú finančnú gramotnosť absolventov prostredníctvom osvojených kompetencií. Tieto sú usporiadané nasledovne: Kompetencie sa postupne zameriavajú na minimálnu úroveň, až do momentu absolvovania strednej školy. Témy, celkové a čiastkové kompetencie opisujú vybrané poznatky, zručnosti a skúsenosti z oblasti finančnej gramotnosti. 

Témy sú celkovo zoradené do siedmich vybraných kategórií finančnej gramotnosti – Človek vo sfére peňazí; Finančná zodpovednosť a prijímanie rozhodnutí; Zabezpečenie peňazí pre uspokojovanie životných potrieb – príjem a práca; Plánovanie a hospodárenie s peniazmi; Úver a dlh; Sporenie a investovanie; Riadenie rizika a poistenie. 

Očakávania opisujú, akým spôsobom by mali žiaci byť schopní aplikovať vedomosti a zručnosti pri každodenných finančných rozhodnutiach a činnostiach. Očakávania odrážajú napredovanie v získavaní poznatkov, zručností a skúseností. 

Slovník základných pojmov (zoznam definícií) je koncipovaný ako pomôcka pre pochopenie NŠFG verzia 1.0 Obsahuje iba výber kľúčovej terminológie. Vzhľadom na potrebu častej aktualizácie a dopĺňania základných pojmov je Slovník základných pojmov uvedený v prílohe NŠFG verzia 1.0.

 NŠFG verzia 1.0 (Príloha č. 1) uvádza, akými poznatkami, zručnosťami a skúsenosťami musia pedagogickí zamestnanci a žiaci disponovať, aby mohli nepretržite rozširovať svoje vedomosti o osobných financiách a domácom hospodárení podľa toho, ako sa budú meniť ich zodpovednosti a príležitosti. Finančná gramotnosť v súlade s NŠFG verzia 1.0 je schopnosť využívať poznatky, zručnosti a skúsenosti na efektívne riadenie vlastných finančných zdrojov s cieľom zabezpečiť celoživotné finančné zabezpečenie seba a svojej domácnosti. Finančná gramotnosť ako správa osobných alebo rodinných financií predstavuje tri zložky, ktoré sa vzájomne ovplyvňujú: peňažnú gramotnosť - kompetencie nevyhnutné pre správu hotovostných a bezhotovostných peňazí vrátane peňažných transakcií, cenovú gramotnosť – kompetencie nevyhnutné pre pochopenie cenového mechanizmu a inflácie a rozpočtovú gramotnosť – kompetencie pre správu osobného alebo rodinného rozpočtu. NŠFG verzia 1.0 stanovuje ideálnu úroveň finančnej gramotnosti pre cieľové skupiny využívajúce Štátne vzdelávacie programy v základných a stredných školách, a ktoré zodpovedajú štandardu dospelého človeka v kontexte celoživotného vzdelávania.

Vzhľadom na nedostatočné skúsenosti a ešte neosvojený požadovaný stupeň zodpovednosti, súčasný absolvent strednej školy nebude vykazovať rovnaký stupeň znalostí v oblasti osobných financií ako starší, finančne gramotný dospelý. Finančne gramotní absolventi stredných škôl by však mali aspoň vo všeobecnosti chápať všetky kľúčové aspekty osobných financií. Títo absolventi budú mať istotu, že budú samostatne schopní nájsť si a použiť informácie potrebné pri špecifických finančných výzvach, ktorým zoči-voči sa môžu čas od času ocitnúť. 

III.	IMPLEMENTÁCIA NŠFG VERZIA 1.0 DO ŠTÁTNYCH VZDELÁVACÍCH PROGRAMOV

Ministerstvo školstva Slovenskej republiky v súlade s plnením bodov B.1. a B.2. uznesenia vlády Slovenskej republiky č. 447 z 2. júla 2008 k návrhu stratégie vzdelávania vo finančnej oblasti a manažmentu osobných financií a na základe písomného vyjadrenia súhlasu členov medzirezortnej expertnej skupiny na implementáciu Národného štandardu finančnej gramotnosti verzia 1.0 do štátnych vzdelávacích programov, ktoré bolo prerokované na pracovnom stretnutí dňa 18. marca 2009 na Ministerstve školstva SR, vydalo schvaľovaciu doložku pre implementáciu uceleného dokumentu doplnením štátnych vzdelávacích programov ISCED 1, ISCED 2 a ISCED 3. Takto schválilo implementáciu stratégie vzdelávania vo finančnej oblasti a manažmentu osobných financií schvaľovacou doložkou v znení: " Schválilo Ministerstvo školstva Slovenskej republiky dňa 19. marca 2009 pod číslom CD-2009-22702/9699-1:913 ." Definovalo v nej NŠFG verzia 1.0 ako otvorený dokument, ktorý umožňuje v rámci stratégie vzdelávania vo finančnej oblasti a manažmentu osobných financií realizáciu celospoločenskej osvety tým, že charakter dokumentu podnecuje celospoločenskú diskusiu a umožňuje podľa potreby inovovať materiál. V zmysle štatútu medzirezortnej expertnej skupiny sa budú navrhované a odporúčané zmeny predkladať prostredníctvom príslušných priamo riadených organizácií tejto skupine.

•	NŠFG verzia 1.0 uvádza, akými poznatkami, zručnosťami a skúsenosťami musia pedagogickí zamestnanci a žiaci disponovať, aby mohli nepretržite rozširovať svoje vedomosti o osobných financiách podľa toho, ako sa budú meniť ich zodpovednosti a príležitosti.
•	Metodika implementácie kmeňového obsahu NŠFG verzia 1.0 obsahuje prvky výchovy a vzdelávania podľa moderných európskych trendov.
•	V rámci jednotlivých tém sú stanovené celkové kompetencie, rozpracované do čiastkových kompetencií, ktoré musí absolvent jednotlivých úrovní dosiahnuť.
•	Implementáciou NŠFG verzie 1.0 pedagogickí zamestnanci zaradia nové témy do učebných osnov všeobecnovzdelávacích a odborných predmetov základných škôl a stredných škôl v školských vzdelávacích programoch.
•	Vyššie uvedené informácie sa primerane vzťahujú aj na vzdelávanie žiakov so zdravotným znevýhodnením formou školskej integrácie v triedach základných a stredných škôl podľa individuálneho vzdelávacieho programu, na žiakov vzdelávaných v špeciálnych triedach týchto škôl a špeciálnych školách. Primerane sa použijú aj v špeciálnych školách pre žiakov s mentálnym postihnutím.

MŠ SR následne písomne oznámilo vydanie vyššie uvedeného znenia schvaľovacej doložky príslušným priamo riadeným organizáciám a zverejnilo informáciu o implementácii Stratégie vzdelávania vo finančnej oblasti a manažmentu osobných financií prostredníctvom Pedagogicko-organizačných pokynov pre školy a školské zariadenia na školský rok 2009/2010. 

Metodika implementácie kmeňového obsahu NŠFG verzia 1.0 obsahuje prvky výchovy a vzdelávania podľa moderných európskych trendov. Sprostredkúvanie informácií k základným siedmim témam, ktoré sú rozpracované do celkových a čiastkových kompetencií, je treba robiť so zreteľom na zachovanie vzťahu k základnému rámcu finančnej gramotnosti ako celospoločenskej osvety a tieto riešiť vo vzťahu:
•	k fungovaniu jednotlivca a rodín v ekonomickej oblasti, 
•	k pochopeniu otázky bohatstva a chudoby,
•	k hodnotovej orientácii k peniazom,
•	k modelom zabezpečenia jednotlivca a rodín peniazmi s uvedením príkladov extrémov,
•	k osobným a rodinným modelom zabezpečenia životných potrieb.

Pri spracúvaní obsahu NŠFG verzia 1.0 sa určil rozsah poznatkov, aký by žiaci a študenti mali zvládnuť a byť schopní prakticky využívať. Obsah je základným rámcom pri tvorbe štátnych vzdelávacích programov, školských vzdelávacích programov a programov celoživotného vzdelávania, usmernením pre hodnotenie publikačných vzdelávacích materiálov, pomôckou pri tvorbe učebníc a metodických materiálov, s cieľom dodržiavať zásadu veku primeranosti žiakov.
Ak sa má finančné vzdelávanie v oblasti počiatočného vzdelávania (základné vzdelávanie, stredné všeobecné vzdelávanie a stredné odborné vzdelávanie, úplné stredné odborné vzdelávanie, vyššie odborné vzdelávanie, pomaturitné odborné vzdelávanie) považovať za súčasť vzdelávania, je súčasťou nielen štátnych vzdelávacích programov, ako aj Školských vzdelávacích programov. Finančné vzdelávanie vo všetkých kategóriách vyučovacích predmetov ekonomického zamerania svojím charakterom rozvíja a zvyšuje úroveň finančnej gramotnosti v zmysle jej základnej orientácie a prehľadu o finančných produktoch a službách, zabezpečuje kvalitnú odbornú úroveň žiakov a poskytuje široké spektrum potrebných a požadovaných informácií. 
Pre vyvážený rozvoj osobnosti žiakov je však veľmi dôležitá zložka všeobecného vzdelávania, kde sa problematika finančného vzdelávania sústreďuje vo všeobecno-vzdelávacích predmetoch na poznanie a riešenie základnej hodnotovej orientácie, ktorá súvisí so zabezpečením životných potrieb jednotlivca a rodiny a fungovanie v ekonomickej oblasti. V rámci štátnych vzdelávacích programov všeobecného vzdelávania sú v jednotlivých všeobecnovzdelávacích predmetoch zapracované nasledovné rámcové kompetencie, ktoré tvoria základný kmeňový obsah NŠFG verzia 1.0, s cieľom naučiť riešiť:

•	prvky výchovy podľa moderných európskych trendov,
•	finančnú gramotnosť vo vzťahu k fungovaniu jednotlivca a rodín v ekonomickej oblasti,
•	otázku bohatstva a chudoby,
•	hodnotovú orientáciu k peniazom, ako vnímať peniaze,
•	zabezpečenie peniazmi a príklad extrémov,
•	zabezpečenie životných potrieb – osobné a rodinné modely,
•	analýzu ekonomického fungovania a opačne jednotlivca a rodín,
•	modely fungovania ekonomicky úspešných jednotlivcov,
•	kopírovanie úspešných jednotlivcov,
•	prepojenie vzdelávania talentov s víziou ekonomickej úspešnosti jednotlivcov,
•	nárast počtu ekonomicky úspešných jednotlivcov ako dôležitého prvku hospodárskeho rastu krajiny,
•	orientáciu a porozumenie základným pojmom v oblasti finančníctva a sveta peňazí,
•	orientáciu v oblasti finančných inštitúcií ( NBS, komerčné banky, poisťovne a ostatné inštitúcie),
•	orientáciu v oblasti produktov na finančnom trhu,
•	základné pravidlá riadenia vlastných financií,
•	využívanie moderných nástrojov platobného styku v praxi,
•	rozoznávanie rizík v riadení vlastných financií,
•	orientáciu v problematike ochrany práv spotrebiteľa

 a vytvoriť si postoj k životu a zodpovednosť za seba a svojich blízkych, tým že bude:

•	chápať problematiku zabezpečenia životných potrieb,
•	mať vedomosti o základných princípoch manažmentu osobných financií nielen poznať, ale ich aj ústne a písomne opísať, charakterizovať a vysvetliť,
•	poznať hodnotu peňazí vo vzťahu ich zabezpečenia a použitia ako prostriedku na zabezpečenie životných potrieb,
•	chápať bohatstvo a chudobu ako výsledok schopnosti jednotlivca/skupiny zabezpečiť sebe/skupine životné potreby, postoj a zodpovednosť k životu,
•	vedieť analyzovať ekonomické fungovanie jednotlivca/skupiny (zdroj príjmov a druh výdavkov),
•	poznať model ekonomicky úspešných jednotlivcov/skupín a ich aplikácie,
•	chápať prepojenie talentov ekonomicky úspešných jednotlivcov/skupín ako dôležitý prvok hospodárskeho rastu Slovenska.

 V rámci odborného vzdelávania na stredných odborných školách je finančné vzdelávanie súčasťou viacerých odborných predmetov. Tu predstavuje NŠFG verzia 1.0 integrálny dokument, ktorého implementácia v odbornom vzdelávaní je zabezpečená formou prílohy všetkých štátnych vzdelávacích programov pre odborné vzdelávanie na úrovni jednotlivých stupňov vzdelania pre všetky skupiny študijných a učebných odborov, a tak sa stáva ich neoddeliteľnou súčasťou. Nie je rozdrobený v rámci jednotlivých kompetencií a úrovní vzdelávania, pretože by sa tak porušila zásada jeho komplexnosti.

V praxi vyjadrené, implementácia do vzdelávacích programov sa realizovala takým spôsobom, že po zhodnotení základných tém NŠFG verzia 1.0, zaradili pedagogickí zamestnanci vybrané kompetencie, vyhovujúce potrebám žiakov v rôznych vzdelávacích podmienkach a na zodpovedajúcich úrovniach do učebných osnov jednotlivých odborných aj všeobecnovzdelávacích predmetov do školských vzdelávacích programov v oblasti ekonomického a spoločenskovedného vzdelávania tak, že sa stali súčasťou kľúčových kompetencií. 

Je potrebné zdôrazniť, že proces tvorby školských vzdelávacích programov je prvým a najdôležitejším nástrojom aktívneho procesu vzdelávania pedagogických zamestnancov a ich zapojenia sa do procesu celonárodnej osvety tým, že vylučuje pasívny prístup k získaniu poznatkov. Naopak aktívnou spoluúčasťou na tvorbe školských vzdelávacích programov vytvára priestor pre všetkých pedagogických zamestnancov k pochopeniu cieľov NŠFG verzia 1.0 a rozširuje tak platformu účasti jednej časti obyvateľstva na celospoločenskej osvete. Pedagogickí zamestnanci môžu súčasne využívať NŠFG verzia 1.0 na vytvorenie nových kompetencií v rámci učebných osnov odborných aj všeobecnovzdelávacích predmetov stredných škôl. 

Učebné materiály a pomôcky budú obsahovať analýzu ekonomického fungovania rodín, modely fungovania ekonomicky úspešných jedincov a kopírovanie ich životnej cesty. Budú zdôrazňovať potrebu nárastu počtu ekonomicky úspešných jednotlivcov ako dôležitého prvku hospodárskeho rastu krajiny a napomáhať prepojeniu vzdelávania talentov s víziou ekonomickej úspešnosti jednotlivcov. Zabezpečia aktualizáciu orientácie v oblasti produktov na finančnom trhu a umožnia poznať základné pravidlá riadenia vlastných financií. V tejto súvislosti uvádzame, že na podnet MŠ SR vypísal ŠIOV v tomto roku dva razy konkurz na učebné pomôcky: Kalendár finančnej gramotnosti a Otvorená kniha. Prihlásili sa autori len na učebnú pomôcku Kalendár finančnej gramotnosti, ktorá by sa mala umiestniť na všetky školy v decembri tohto roka. Jej cieľom je hravým a nenáročným spôsobom motivovať učiteľov a žiakov k práci s NŠFG verzia 1.0 tak, aby v spolupráci s rodičmi vysvetľovali nevyhnutnosť finančného plánovania v domácnostiach, ale i všeobecne. Plánovaná pomôcka Otvorená kniha má ambíciu sprostredkúvať prostredníctvom Banky finančnej gramotnosti všetky aktuálne informácie o publikáciách v tejto tematike, ako aj nových metódach vyučovania v tejto oblasti.

Ďalším praktickým využitím NŠFG verzia 1.0 je, že po zhodnotení tém tohto štandardu zaradia pedagogickí zamestnanci témy vyhovujúce potrebám žiakov v rôznych vzdelávacích podmienkach. Pedagogickí zamestnanci môžu využívať Národný štandard finančnej gramotnosti verzia 1.0 na vytvorenie nových tém v rámci učebných osnov všeobecnovzdelávacích a odborných predmetov základných a stredných škôl alebo kurzov finančnej gramotnosti v rámci finančného vzdelávania. Na pomoc v tomto úsilí medzirezortná expertná skupina vytvorí ďalšie nasledujúce zdroje poznatkov prostredníctvom Banky finančnej gramotnosti, ktorej vytvorenie sa plánuje na ďalší kalendárny rok.

IV.		MODEL   ĎALŠIEHO   VZDELÁVANIA   PEDAGOGICKÝCH ZAMESTNANCOV   V   OBLASTI   ROZVOJA   FINANČNEJ GRAMOTNOSTI

Dňa 14. 5. 2009 schválil minister školstva na 9. GPM Model ďalšieho vzdelávania pedagogických zamestnancov v oblasti finančnej gramotnosti (ďalej len model) na základe bodu B.3. uznesenia vlády SR č. 447 z 2. 7. 2008, na základe bodu č. 4/14 z Plánu GPM na rok 2009 a na základe bodu č. 8 z 8. GPM/2009. 

Vzhľadom na to, že úloha mala medzirezortný charakter, pri jej spracovaní sa vychádzalo z potrieb oboch rezortov ako gestorov tvorby, vyhodnocovania účinnosti uplatňovania modelu. model je vypracovaný v súlade s Národným štandardom finančnej gramotnosti verzia 1.0., so zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a s vyhláškou Ministerstva školstva SR č. 42/1996 Z. z. o ďalšom vzdelávaní pedagogických pracovníkov. 

Základnými prvkami modelu sú subjekty riadenia a ich vzájomné väzby v procese ďalšieho vzdelávania pedagogických zamestnancov v oblasti rozvoja finančnej gramotnosti. 

•	Subjekty a väzby modelu

•	Základnými prvkami modelu sú subjekty riadenia a ich vzájomné väzby v procese ďalšieho vzdelávania pedagogických zamestnancov v oblasti rozvoja finančnej gramotnosti. 
•	Subjekty Ministerstvo školstva SR a Ministerstvo financií SR (ďalej len subjekty MŠ SR a MF SR) plnia úlohy uznesenia vlády č. 447/2008.
•	Subjekt medzirezortná expertná skupina predkladá ministrovi školstva SR dôležité informácie o zabezpečovaní úloh v oblasti ďalšieho vzdelávania pedagogických zamestnancov prostredníctvom kompetentných útvarov rezortu školstva.
•	Subjekt Kompetentné útvary oboch rezortov schvaľujú: návrhy na obsah štandardu finančnej gramotnosti, kritériá certifikácie vzdelávacích inštitúcií a absolventov (ďalej len kritériá), zoznam vzdelávacích zdrojov (ďalej Banka finančnej gramotnosti, ktorej súčasťou sú uvedené kritéria certifikácie, zoznamy vydaných certifikátov), ako aj návrhy relevantných projektov. Tieto spolu tvoria predmet modelu.
•	Subjekty priamo riadené organizácie, vzdelávacie organizácie zriadené inými ústrednými orgánmi v spolupráci s vysokými školami a iné kompetentné inštitúcie uplatňujú predmet modelu v praxi pri realizácií ďalšieho vzdelávania pedagogických zamestnancov.
•	Vzájomné pôsobenie subjektov riadenia a ich väzieb priamo vplýva na cieľové skupiny učiteľov, lektorov, žiakov, študentov a riešiteľov projektov.
•	Posudzovanie splnenia kritérií vykonávajú príslušné kompetentné organizácie oboch rezortov (napríklad: ŠIOV, ŠPÚ, Finančná akadémia).
•	Vyhodnocovanie prieskumu úspešnosti realizácie a uplatňovania predmetu modelu vykonávajú príslušné kompetentné organizácie rezortov MŠ SR a MF SR (napríklad: ŠIOV, ŠPÚ, Banková asociácia, Finančná akadémia atď.) a predkladajú informácie a závery obom ministrom rezortov prostredníctvom medzirezortnej expertnej skupiny.
•	Subjekty MŠ SR a MF SR zverejňujú výzvy na projekty realizácie tvorby metodických a didaktických materiálov a seminárov, ktoré na základe odporučenia medzirezortnej expertnej skupiny schvália kompetentné útvary oboch ministerstiev a tieto následne medzirezortná expertná skupina zaradí do Banky finančnej gramotnosti.

•	Časový harmonogram prác ďalšieho vzdelávania pedagogických zamestnancov v oblasti rozvoja finančnej gramotnosti vrátane obsahového a kompetenčného modelu
 
•	Zaslanie informatívneho listu generálneho riaditeľa sekcie regionálneho školstva kompetentným subjektom implementácie Národného štandardu finančnej gramotnosti verzia 1.0 do procesu vzdelávania pedagogických zamestnancov škôl. 
								T: 10. júna 2009
								Z: MŠ SR
•	Vypracovanie projektu „Napĺňanie európskych kritérií pri implementácii NŠFG verzia 1.0 v školských programoch stredných odborných škôl“.
								T: 30. októbra 2009
								Z: MŠ SR, ŠIOV
•	Zapracovanie vzdelávania Národného štandardu finančnej gramotnosti verzia 1.0 do Ponuky vzdelávacích programov MPC pre pedagogických a nepedagogických zamestnancov SR na šk. rok 2009/2010. 
								T: júl 2009
								Z:MŠ SR, ŠIOV, ŠPÚ, MPC
•	Metodické usmerňovanie škôl formou informačných seminárov (témy, celkové kompetencie, čiastkové kompetencie, úrovne, medzipredmetové vzťahy, spojenie teórie s praxou, motivácia, spôsob komunikácie...)
								T: nov. - december 2009									Z:MŠ SR, ŠIOV, ŠPÚ, MPC
•	Vybudovanie on-line portálu (verejná diskusia, metodické usmerňovanie, monitoring, podnety, pripomienky spracovanie pripomienok, inovačné návrhy...)
								T: február 2010										Z: MŠ SR, MF
•	Vypracovanie metodiky pre školy.														T: jún 2010										Z: odb. prac. skupina
•	Výzvy na vypracovanie učebných materiálov. 												 	T: priebežne											Z: ŠIOV, ŠPÚ
•	Priebežné vzdelávanie on-line systémom – budovanie banky finančnej gramotnosti.								 T: trvalý											 Z: MŠ SR, MF SR

Schválením oboch vyššie uvedených materiálov sa vytvorili podmienky pre nasledovné aktivity: 
•	pracovné rokovania zástupcov MŠ SR, EU Bratislava, ŠIOV, ŠPÚ o organizačnom zabezpečení ďalšieho vzdelávania pedagogických zamestnancov v rámci odborného vzdelávania a prípravy, 
•	pracovné rokovania s MPC Bratislava, inštitúciou, ktorá je poverená úlohou prípravy vzdelávania v oblasti finančnej gramotnosti (na základe záverov GP ministra školstva z 2.7.2009), za účasti odborných pracovníkov sekcie regionálneho školstva MŠ SR, ŠIOV a ŠPÚ. Predmetom stretnutia bolo prerokovanie spoločného postupu priamo riadených organizácií MŠ SR k príprave vzdelávacích podujatí v oblasti finančného vzdelávania, s načrtnutými krokmi v príprave a postupe ďalšieho vzdelávania pedagogických zamestnancov základných a stredných škôl,
•	pracovné rokovania na Ekonomickej univerzite, ktorých predmetom bolo rokovanie o prijatých opatreniach kompetentnej katedry pedagogiky na prípravu a ďalšie vzdelávanie pedagogických zamestnancov, 
•	pracovné rokovania s Ministerstvom financií SR, na ktorých sa formulovala participácia rezortu financií na príprave ďalšieho vzdelávania pedagogických zamestnancov škôl a lektorov v oblasti finančníctva. Ministerstvo financií predložilo návrh na vytvorenie novej inštitúcie - Národnej akadémie finančného vzdelávania.

Vysoké školy sú v súlade s modelom do procesu realizácie NŠFG verzia 1.0 zapojené prostredníctvom Katedry pedagogiky Národohospodárskej fakulty Ekonomickej univerzity v Bratislave, ktorá bude v rokoch 2010 – 2011 riešiť projekt KEGA s názvom Finančná gramotnosť na základných a stredných školách. Projekt finančná gramotnosť na základných a stredných školách ideovo vychádza z požiadavky zvýšenia finančnej gramotnosti obyvateľstva. Reaguje na potrebu zvýšiť odborný a metodický potenciál učiteľov poskytujúcich finančné vzdelávanie žiakov. Projekt sa zameriava na vzdelávanie učiteľov v otázkach finančnej gramotnosti tak, aby mohli následne rozvíjať finančnú gramotnosť svojich žiakov. Teoretickým východiskom projektu je analýza súčasného stavu vo finančnom vzdelávaní na vybraných školách v SR a následná komparácia zistených výsledkov s porovnateľnými školami vo vybraných krajinách Európskej únie. Teoretická časť je zameraná na vypracovanie metodických odporúčaní na vzdelávanie žiakov a na tvorbu školského vzdelávacieho programu. Efektívnu pomôcku pri vzdelávaní bude tvoriť metodická príručka finančnej gramotnosti pre učiteľov základných a stredných škôl. Cieľovou skupinou sú učitelia základných škôl, stredných škôl a študenti učiteľstva v rámci pregraduálnej prípravy učiteľov odborných ekonomických predmetov, ktorí majú získať nové poznatky v obsahu finančného vzdelávania, ako aj vo formách a metódach vzdelávania. Tie majú následne transformovať do skvalitňovania vyučovania žiakov. 
Na základe Rozhodnutia Európskeho parlamentu a Rady 2008/0064(COD) sa rok 2009 vyhlasuje za „ Európsky rok kreativity a inovácií 2009“. V súvislosti s tým sa pod záštitou ministra školstva a podpredsedu vlády Slovenskej republiky sa 11. júna 2009 v Bratislave uskutočnila medzinárodná vedecká konferencia, ktorú usporiadali odbor Slovenského centra cvičných firiem Štátneho inštitútu odborného vzdelávania a Katedra pedagogiky Národohospodárskej fakulty Ekonomickej univerzity v Bratislave. Vedecký výbor konferencie zaradil na úvod programu komplexnú informáciu realizácii Stratégie vzdelávania vo finančnej oblasti a manažmentu osobných financií. Táto je súčasťou Zborníka konferencie.

V.	IMPLEMENTÁCIA NÁRODNÉHO ŠTANDARDU FINANČNEJ GRAMOTNOSTI VERZIA 1.0 DO VZDELÁVACÍCH AKTIVÍT ĎALŠIEHO VZDELÁVANIA

Dňa 18. augusta 2009 na 13.GPM bol schválený materiál sekcie celoživotného vzdelávania Ministerstva školstva SR o implementácii stratégie vzdelávania vo finančnej oblasti a manažmentu osobných financií do vzdelávacích aktivít ďalšieho vzdelávania a informačného systému pre celoživotné poradenstvo a zaradení NŠFG verzia 1.0 do národnej sústavy kvalifikácií v zmysle návrhu zákona o celoživotnom vzdelávaní s odôvodnením že vo vzťahu k celoživotnému vzdelávaniu finančná gramotnosť je označením pre stav neustáleho vývoja, ktorý umožňuje každému jednotlivcovi efektívne reagovať na nové osobné udalosti a neustále meniace sa ekonomické prostredie. 
V súvislosti s plnením úlohy implementovať stratégiu vzdelávania vo finančnej oblasti a manažmentu osobných financií do vzdelávacích aktivít ďalšieho vzdelávania a informačného systému pre celoživotné poradenstvo a zaradiť NŠFG verzia 1.0 do národnej sústavy kvalifikácií v zmysle návrhu zákona o celoživotnom vzdelávaní sekcia pre celoživotné vzdelávanie poverila členstvom Akreditačnej komisie Ministerstva školstva SR pre ďalšie vzdelávanie zástupcu zo Štátneho inštitútu odborného vzdelávania, aby v súlade so schváleným štandardom pre potreby vzdelávania dospelých v oblasti ďalšieho vzdelávania vypracovala návrh metodického materiálu Štandard finančnej gramotnosti v ďalšom vzdelávaní. Pre oblasť ďalšieho vzdelávania boli zadefinované prvky, ktorú sú uplatniteľné pri tvorbe vzdelávacích programov a definícii profilu absolventa akreditovaných vzdelávacích aktivít v oblasti finančnej gramotnosti: 	
 Absolvent akreditovanej vzdelávacej aktivity v oblasti finančnej gramotnosti má byť schopný: 
•	nájsť, vyhodnotiť a použiť finančné informácie, 
•	poznať základné pravidlá riadenia vlastných financií, 
•	naučiť sa rozoznávať riziká v riadení vlastných financií, 
•	stanoviť si finančné ciele a naplánovať si ich dosiahnutie, 
•	rozvinúť potenciál získania vlastného príjmu a schopnosť sporiť, 
•	efektívne používať finančné služby, 
•	plniť svoje finančné záväzky, 
•	zveľaďovať a chrániť svoj majetok, 
•	porozumieť a orientovať sa v zabezpečovaní základných ľudských a ekonomických potrieb jednotlivca a rodiny, 
•	vedieť a byť schopný hodnotiť úspešnosť vlastnej sebarealizácie, 
•	poznať podmienky, vylučujúce neúspešnosť jednotlivca a rodiny, 
•	porozumieť základným pojmom v oblasti finančníctva a sveta peňazí, 
•	orientovať sa v oblasti finančných inštitúcií (NBS, komerčné banky, poisťovne a ostatné finančné inštitúcie), 
•	orientovať sa v problematike ochrany práv spotrebiteľa a byť schopný tieto práva uplatňovať. 
Pre potreby akreditovaných vzdelávacích aktivít bude vzdelávacím ustanovizniam, ktoré predkladajú na akreditáciu vzdelávacie aktivity v uvedenej oblasti odporúčané, aby v závislosti od cieľovej skupiny vhodne zapracovali do učebných plánov a učebných osnov základné informácie pre cielené zlepšenie finančnej gramotnosti absolventov akreditovaných vzdelávacích aktivít. 
Akreditované vzdelávacie aktivity by mali v profile absolventa zahŕňať získanie základnej finančnej gramotnosti v oblasti:
•	osobné financie a financie domácnosti (zostavenie domáceho rozpočtu, výdaje, príjmy, majetok a záväzky domácnosti, dlhy, zníženie výdavkov, zvýšenie príjmov, ochrana a práva spotrebiteľa),
•	ceny (trh, stanovenie ceny, inflácia, deflácia),
•	peniaze, cenné papiere (hotovostné a bezhotovostné peniaze, hotovostné a bezhotovostné platby, platobné karty, mena, majetkové cenné papiere, dlhopisy),
•	finančný trh ( banky, stavebné sporenie, penzijné fondy, investičné spoločnosti, spoločnosti obchodujúce s cennými papiermi, poisťovne, leasingové spoločnosti, splátkové spoločnosti),
•	úroky (výpočet, úročenie úverov, bankové a iné poplatky),
•	finančné produkty ( bankové vklady, stavebné sporenie, dôchodkové sporenie – tri piliere, pôžičky – účelové, bezúčelové, spotrebné, rýchle peniaze, podnikateľské úvery, hypotekárny úver, finančný leasing, splátkový predaj),
•	poistenie (životné, majetku, sociálne a zdravotné poistenie),
•	finančný plán (tvorba finančného plánu, kombinácia produktov).

Akreditačná komisia Ministerstva školstva SR pre ďalšie vzdelávanie (ďalej len akreditačná komisia) na svojom zasadnutí dňa 24. júna 2009 prerokovala materiál a prijala odporúčanie, aby sa témy, kompetencie a subkompetencie NŠFG verzia 1.0 uplatňovali a využívali pri príprave vzdelávacích aktivít, predkladaných na akreditáciu pre potreby vzdelávania dospelých v závislosti od cieľovej skupiny, pre ktorú je vzdelávacia aktivita určená. Súčasne Akreditačná komisia sa zaviazala k bezodkladnej implementácii zmien vykonaných v ďalších verziách NŠFG, ktoré v budúcnosti odsúhlasí medzirezortná expertná skupina a následne schváli príslušný kompetentný útvar ministerstva školstva.

Ďalším kompetentným subjektom v zmysle modelu je Academia Istropolitana, ktorá v rámci národného projektu v oblasti celoživotného vzdelávania, bude inštitúciou zodpovednou za vypracovanie Národnej sústavy kvalifikácií. Predmetom Národnej sústavy kvalifikácií bude definícia kvalifikačných a hodnotiacich štandardov pre jednotlivé kvalifikácie. Pri definovaní kvalifikačných štandardov, v súvislosti s uznesením vlády č. 447/2008 k návrhu stratégie vzdelávania vo finančnej oblasti a manažmentu osobných financií, bude ich neoddeliteľnou súčasťou Národný štandard finančnej gramotnosti verzia 1.0, s jeho schválenými témami a kompetenciami. Na dosiahnutie čiastočných kvalifikácií zadefinovaných v Národnej sústave kvalifikácií, budú vypracované modulové vzdelávacie programy, ktorých súčasťou bude NŠFG verzia 1.0. Tieto modulové vzdelávacie programy budú záujemcom poskytované bezplatne. Integrovaním NŠFG verzia 1.0 do kvalifikačných štandardov jednotlivých kvalifikácií poskytnutých vzdelávacích programov sa zabezpečí schopnosť širokej verejnosti využívať poznatky, zručnosti a skúsenosti na efektívne riadenie vlastných financií s cieľom ochrany finančného zabezpečenia seba a svojej rodiny, získaním nových hodnotových postojov v zabezpečovaní základných ľudských a ekonomických potrieb. Začiatok implementácie národného projektu je naplánovaný na január 2010.
 
Tak, ako bolo uvedené v minuloročnom, vládou schválenom Návrhu stratégie vzdelávania vo finančnej oblasti a manažmentu osobných financií na vzdelávaní žiakov, pedagogických zamestnancov škôl ako aj iných skupín obyvateľstva sa veľmi výrazným a významným spôsobom podieľajú aj ďalšie vzdelávacie subjekty podnikateľského, finančného, bankového i poisťovacieho sektora. S niektorými obe ministerstvá (MŠ SR a MF SR ) spolupracujú alebo majú priame kompetenčné väzby. Pri rokovaniach s týmito subjektmi zaznel niekoľkokrát návrh na vytvorenie učebných osnov pre voliteľný predmet Národný štandard finančnej gramotnosti v aktuálnej verzii, ale len pre žiakov stredných škôl. Podľa ich názoru by to značne uľahčilo vstup týchto subjektov do vzdelávacieho procesu vyučovaním NŠ FG verzia 1.0 ako alternatívnej možnosti výučby na stredných školách. Po získaní spätných poznatkov úrovne realizácie implementácie NŠFG verzia 1.0 do školských vzdelávacích programov v šk. roku 2009/2010, MŠ SR sa bude zaoberať aj týmto návrhom.

VI.	ĎALŠIE SUBJEKTY FINANČNÉHO VZDELÁVANIA

Národná akadémia finančného vzdelávania 
Pripravovaná inštitúcia MF SR. Na základe pripravovaného návrhu zákona o ochrane práv spotrebiteľa na finančnom trhu (ďalej len „zákon“) plánuje sa zriadenie Národnej akadémie finančného vzdelávania (ďalej len „akadémia“) so sídlom v Bratislave. Spôsob zriadenie a pôsobnosti tejto inštitúcie je v štádiu príprav.
Zámerom je, overovania odbornej spôsobilosti niektorých fyzických osôb na finančnom trhu vykonávanie činností, ktoré jej budú prislúchať zo zákona. Cieľom naplnenia jej poslania, bude zvyšovanie úrovne finančnej gramotnosti a zmenšovanie rozdielov v úrovni finančnej gramotnosti medzi skupinami finančných spotrebiteľov a osôb vykonávajúcich odborné činnosti na finančnom trhu, zvyšovanie kvality odborných vedomostí a skúseností osôb vykonávajúcich odborné činnosti na finančnom trhu a zvyšovanie povedomia verejnosti o úlohe finančného vzdelávania a o jeho hospodárskych a spoločenských prínosoch.
Pôsobnosť akadémie má spočívať najmä v zabezpečovaní osobitného finančného vzdelávania a skúšok odbornej spôsobilosti osôb podľa osobitných predpisov pre oblasť finančného trhu a vo vykonávaní aktivít s tým súvisiacich, v spolupráci s ministerstvom školstva pri inovácii štátnych vzdelávacích programov v oblasti finančného vzdelávania a rozvoja finančnej gramotnosti (predpokladá sa jej zastúpenie v medzirezortnej expertnej skupine). 
Okrem už uvedených bude môcť akadémia vykonávať aj ďalšie činnosti ako výskumnú činnosť v oblasti finančného vzdelávania, zabezpečovanie analýz a prieskumov stavu finančnej gramotnosti, zabezpečovanie spolupráce pri rôznych kampaniach, atď...
Popri akadémii bude zriadený „Informačný portál“, ktorý bude predstavovať databázu údajov o finančnom trhu s cieľom zabezpečiť právo finančného spotrebiteľa na bezplatný prístup základným a objektívnym o finančnom trhu a zároveň zvýšiť úroveň finančnej osvety a verejnosti bude bezplatne prístupný prostredníctvom internetu. 

Junior Achievement Slovensko
- organizácia, ktorá sa aktívne podieľa na stratégii vzdelávania vo finančnej oblasti a manažmentu osobných financií. Má zastúpenie v medzirezortnej expertnej skupine Nakoľko zvyšovanie finančnej gramotnosti je jednou z kľúčových oblastí vzdelávacích programov tejto organizácie, vytvorenie NŠFG verzia 1.0 prijala veľmi pozitívne so zámerom budúcej potreby skvalitňovať programy zamerané na zvyšovanie finančnej gramotnosti, prinášať do škôl zaujímavé projekty, programy a aktivity, ktoré by hravou, zaujímavou a najmä efektívnou formou pomáhali v implementácii NŠFG verzia 1.0. Organizácia sa podieľa na príprave vstupnej propagačnej ale aj praktickej učebnej pomôcky pre školy, ktorá by hravou formou oslovila žiakov druhej a tretej úrovne NŠFG verzia 1.0 ku komunikácii s učiteľmi a rodičmi. 

Združenie podnikateľov Slovenska
- (ďalej len ZPS), má zastúpenie v medzirezortnej expertnej skupine, počas uplynulého obdobia zapracovalo NŠFG verzia 1.0 do vzdelávacích seminárov, uskutočňovaných pre stredoškolských učiteľov, v rámci projektu Kvalitní v skole – úspešní v živote a iných nadväzujúcich aktivít a zároveň pripravuje/resp. už čiastočne zrealizovalo aktualizáciu vzdelávacích materiálov vytvorených v rámci projektu Kvalitní v škole – úspešní v živote. Tieto vzdelávacie materiály možno nájsť na portáli www.svetvzdelavania.sk. 
ZPS tiež zohľadňuje schválený NŠFG verzia 1.0 pri všetkých pripravovaných vzdelávacích aktivitách, ktorých realizáciu bude zastrešovať alebo sa na nej partnersky spolupodieľať. V súčasnosti pripravuje podnikateľskú hru Business Master, ktorá bude po schválení MŠ SR ponúknutá bezplatne školám na využitie v rámci finančného vzdelávania a podnikateľského myslenia.
 
Nadácia pre deti Slovenska
- (ďalej len NDS) v súčasnosti realizuje na školách programy rozvoja finančnej gramotnosti:
Poznaj svoje peniaze ( Www.poznaj.sk) ktorý mal výstupy vo forme vytvorenia školských osnov pre e-learningové vyučovanie projektu vo forme predmetu “Manažment osobných financií” na stredných školách. Program rozvíja finančné povedomie mladých ľudí na Slovensku pomocou vzdelávacieho e-learningového programu Poznaj svoje peniaze. Metodologická časť osnov bude aktualizovaná v súlade s Národným štandardom finančnej gramotnosti verzia 1.0.
Učiteľský tréning Poznaj svoje peniaze je rozhodujúci pre úspech tohto projektu. Veľa učiteľov hľadá nové, aktívne formy práce s deťmi a mladými ľuďmi a chýbajú im potrebné zručnosti a vedomosti, aby dosiahli tieto ciele. 
Škola rodinných financií 
Projekt je určený populácii nad 15 rokov – nezamestnaní, mamičky na materskej dovolenke, deti a mladí dospelí odchádzajúci zo zariadení na výkon rozhodnutia súdu ( detské domovy, krízové strediská, reedukačné domovy pre deti a mládež, resocializačné strediská, liečebno-výchovné sanatóriá) a z domovov sociálnych služieb, občania zo sociálne slabších komunít a ostatná verejnosť. Aktivity projektu vplývajú na rozvoj zručností v oblasti finančného vzdelávania, učenie pre život, ktoré vedie k porozumeniu základných finančných produktov, s ktorými sa bežne v živote stretávame, a ktoré výrazne ovplyvňujú fungovanie rodiny. 
Domov - sociálno -finančné vzdelávanie detí odchádzajúcich z detských domovov
Rozvoj sociálnych kompetencií: komunikačné schopnosti, personálne schopnosti a interpersonálne schopnosti. 
Vzdelávanie finančnej gramotnosti je rozdelené do štyroch častí – kapitol:
Peniaze ako súčasť života, Finančné inštitúcie a ich služby, Moderné nástroje platenia, Životné istoty a peniaze. Všetky ďalšie aktivity budú rešpektovať v rámci tém kompetencie Národného štandardu finančnej gramotnosti verzia 1.0. NDS spolupracuje a je zapojená v celosvetovej sieti Aflatoun.

ZÁVER

Pri realizácii implementácie stratégie vzdelávania vo finančnej oblasti sa rešpektovali základné zásady finančného vzdelávania navrhované Európskou Komisiou.
•	vzdelávanie finančnej gramotnosti by malo byť trvalo dostupné a aktívne podporované vo všetkých štádiách života,
•	programy vzdelávania finančnej gramotnosti by mali byť presne zacielené na konkrétne potreby občanov,
•	so vzdelávaním by sa malo začať už na škole, vnútroštátne orgány by mali venovať pozornosť tomu, aby sa vzdelávanie FG stalo povinnou súčasťou učebných plánov,
•	programy finančnej gramotnosti by mali zahŕňať všeobecné nástroje na skvalitnenie znalostí o finančných otázkach a rizikách
•	vzdelávanie finančnej gramotnosti realizované poskytovateľmi finančných služieb by malo prebiehať vyvážene, transparentne a nestranne.
•	školiteľom by sa mali poskytnúť zdroje a odborná príprava a na tento účel vypracovať učebné materiály a osnovy školení
•	mala by sa podporiť vnútroštátna koordinácia medzi spoluúčastníkmi s cieľom dospieť k jasnému vymedzeniu rolí, uľahčiť spoločné využívanie skúseností a zdrojov s cieľom medzinárodnej spolupráce medzi poskytovateľmi finančného vzdelávania,
•	pravidelné vyhodnocovanie a prípadné aktualizovanie programov je nevyhnutné.

V zmysle uvedených zásad možno konštatovať na záver, že:
•	prvý raz v histórii Slovenskej republiky bol verejnými inštitúciami vypracovaný a schválený Národný štandard finančnej gramotnosti verzia 1.0 ako súčasť celonárodnej osvety,
•	bol zapracovaný do štátnych vzdelávacích programov a školských vzdelávacích programov základných a stredných škôl s účinnosťou od školského roka 2009/2010,
•	bol vypracovaný a schválený Model ďalšieho vzdelávania pedagogických zamestnancov v oblasti rozvoja finančnej gramotnosti s jasným vymedzením subjektov riadenia tohto procesu a ich vzájomných väzieb, s časovým harmonogramom prác vrátane obsahového a kompetenčného modelu,
•	v rámci kompetentných subjektov bol vypracovaný a schválený materiál, v ktorom Akreditačná komisia Ministerstva školstva prerokovala uplatnenie NŠFG verzia 1.0 pri príprave vzdelávacích aktivít predkladaných na akreditáciu pre potreby vzdelávania dospelých v závislosti od cieľovej skupiny a zaviazala sa k bezodkladnej implementácii zmien vykonaných v ďalších verziách Národného štandardu finančnej gramotnosti do vzdelávacích programov v rámci národnej sústavy kvalifikácií v zmysle zákona o celoživotnom vzdelávaní.

Pri plánovaní budúcich aktivít rozvoja finančnej gramotnosti na Slovensku počítame aj s využitím ďalšieho vyhlásenia Európskej Komisie, v ktorom sa uvádza:
„Aj keď sa Komisia domnieva, že zodpovednosť za vzdelávanie finančnej gramotnosti majú v prvom rade členské štáty Európskej únie, môže poskytnúť praktickú pomoc:
•	vytvorením siete odborníkov z oblasti finančného vzdelávania,
•	poskytnutím materiálnej podpory členským štátom pri organizovaní vnútroštátnych/regionálnych konferencií o vzdelávaní finančnej gramotnosti,
•	uverejnením online databázy programov a výskumu z oblasti finančného vzdelávania,
•	vypracovaním modulu odbornej prípravy učiteľov v oblasti vzdelávania finančnej gramotnosti ¨. 

 	V tejto súvislosti uvádzame informáciu, že na základe požiadania direktoriátu Európskej komisie pre podnikanie a priemysel (European Commission Enterprise & Industry Directorate General) Ministerstvo školstva SR v novembri minulého roka odovzdalo v Bruseli slovenskú a anglickú verziu vládou schválenej Stratégie vzdelávania vo finančnej oblasti a manažmentu osobných financií.
Tento rok dostala priamo riadená organizácia MŠ SR ponuku od OECD na obsadenie 3 pracovných miest v útvare finančného vzdelávania.

Obsah

ÚVOD
I.	PROCES PRÍPRAVY REALIZÁCIE PLNENIA ÚLOH IMPLEMENTÁCIE STRATÉGIE VZDELÁVANIA VO FINANČNEJ OBLASTI A MANAŽMENTU OSOBNÝCH FINANCIÍ
II.	NÁRODNÝ ŠTANDARD FINANČNEJ GRAMOTNOSTI VERZIA 1.0
III.	IMPLEMENTÁCIA NŠFG VERZIA 1.0 DO ŠTÁTNYCH VZDELÁVACÍCH PROGRAMOV
IV.	MODEL ĎALŠIEHO VZDELÁVANIA PEDAGOGICKÝCH ZAMESTNANCOV V OBLASTI ROZVOJA FINANANČNEJ GRAMOTNOSTI
V.	IMPLEMENTÁCIA NÁRODNÉHO ŠTANDARDU FINANČNEJ GRAMOTNOSTI VERZIA 1.0 DO VZDELÁVACÍCH AKTIVÍT ĎALŠIEHO VZDELÁVANIA
VI.	ĎALŠIE SUBJEKTY FINANČNÉHO VZDELÁVANIA
ZÁVER